**Glasul amintirilor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Amintirile mele sunt vii

și au prins rădăcini într-un loc

unde,-atunci când apune o zi,

ce a fost mai frumos îmi îngrop.

Fericite, acolo răsar

ca lăstari ce se-nalță spre cer,

și-mi aduc bucurie în dar,

într-un fel ce îmi e un mister.

Uneori, într-o stare de vis,

trec de poartă și merg pe un drum,

care-mi este doar mie permis,

ca turist în al vieții album.

S-a-ntâmplat, să m-opresc sub un brad

ce-mi părea mai puțin cunoscut,

nu știam ce a fost ca răsad,

și demult acea zi a trecut.

El mi-a spus -mai degrab-a șoptit-

că mi-a fost doar privirea ce Ea

mi-a trimis-o - și tare-am iubit

amintirea în care-a zis “Da!”.